Endise kaitseministrina usaldan meie välisluure juhti, kuna ta teab, mida räägib. Venemaa tegeleb mõjutustegevusega oma lähiriikides ja tegelikult kogu maailmas. Soovitan lugeda erinevate aastate välisluureameti ja KAPO aastaraamatuid, see pole lihtsalt proosakirjandus vaid päriselu. Venemaa sekkumine USA valimistesse või katse mõjutada Prantsusmaa valimisi on avalikult teada.

Möödunud nädala lõpus teatas Mikk Marran USA-s toimunud Aspeni julgeolekufoorumil, et Eesti välisluure on leidnud võrgustiku vene mõjutuagentidest, kes mängivad olulist rolli Eesti avalikkuses. Endine kaitseminister Margus Tsahkna käest uurides, miks peab üldse mõjuagenti kartma, vastas ta, et Moskva ideoloogia levikut võib näha ka mitmete tuttavate nimede-nägude taga.

Olen temaga nõus ja näen, et Venemaa on kindlasti huvitatud valimiseelse debati mõjutamisest ning ma ei välista, et ka valimistesse sekkumisest. See on kõige lihtsam ja odavam viis mõjutada naaberriigi poliitikat. Lihtsam, kui sõjaline konflikt. Eestis valitakse uus riigikogu järgmise aasta märtsis, seega on õige aeg.

Kõigepealt kahest terminist Vikipeedia andmetel.

Mõjuagent on riigi või organisatsiooni huvides tegutsev isik, kelle eesmärgiks on mõjutada riigi või organisatsioonide tegevust suunavaid otsuseid (poliitikat) mõjuagendi enda huvide edendamiseks kaasanud riigile või organisatsioonile sobivas suunas.

Mõjuagent võib tegutseda, kas materiaalsetel, ideoloogilistel või muudel motiividel. Kuna mõjuagendid ei kogu salajasi andmeid ning ei hangi piiratud tasemega riigisaladusi, vaid avaldavad ning propageerivad demokraatlikes ühiskondades oma arvamust ühiskonnas levivatest probleemidest avalikult, kuid kindla vaatenurga all on nende võimalikku riigivastast tegevust raske tuvastada.

Kasulik idioot on inimene või institutsioon, kes viib enesele teadmata ellu vaenlase eesmärke või edendab vastase retoorikat või poliitikat. Kas tegu mõjuagendi või kasuliku idioodiga? Vahet pole, kuna mõju on sama.

Sellega, kas tegu on Moskva mõjuagendi või “kasuliku idioodiga”, meie julgeolekuagentuurid tegelevadki.

Raul Rebane viitab ühe mõjutusnäitena oma kommentaaris Jakko Väli arvamusele 16. juunil Delfis, kus ta ütleb otse: "Arvan, et naivistlikult must-valge populismi aeg on lõplikult ümber ja võidab see, kes esimesena hakkab taastama suhteid Kremli koridorides. Meil on seal Karl Vaino poeg omast käest võtta ja alustuseks võiks saata Moskvasse maad uurima kasvõi Arnold Rüütli,".

Yana Toomi või Oudekki Loone väljaütlemised on avalikkusele tuntud. Samuti Heimar Lengi juhitud Tallinna televisiooni saate “Meedia keskpunkt” narratiivid.

Viimasena mainitud riigikogu liikmega oli mul ka isiklik kogemus Vikerraadio saates “Reporteritund”, kus ta avaldas arvamust, et tema jaoks pole piisavalt tõendeid, et Salisbury keemiarünnaku taga on Venemaa. Lenk ütles, et kui Eesti poleks ühinenud lääneriikidega ega poleks saatnud välja Venemaa kaitseatašeed, oleks see avanud Eesti ja Venemaa suhetes uue peatüki.